Broj: 711-I-819-P-93/18-04-11

Zagreb, 8. lipnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Silvestra Štefovića, zamjenika općinskog načelnika Općine Štefanje,** na 13. sjednici, održanoj dana 8. lipnja 2018.g., donosi sljedeću:

**ODLUKU**

 **Postupak za odlučivanje o sukobu interesa protiv dužnosnika Silvestra Štefovića, zamjenika općinskog načelnika Općine Štefanje, neće se pokrenuti, s obzirom da iz prikupljenih podataka i dokumentacije, povodom zaprimljene prijave od 13. ožujka 2018.g., ne proizlazi da je dužnosnik u svojstvu zamjenika općinskog načelnika Općine Štefanje stupio u poslovni odnos s Općinom Štefanje.**

Obrazloženje

Protiv dužnosnika Silvestra Štefovića, zamjenika općinskog načelnika Općine Štefanje, podnesena je 13. ožujka 2018.g. neanonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-903-PI-14/18-01-8, a povodom koje je 22. ožujka 2018.g. otvoren predmet pod brojem P-93/18.

U prijavi se u bitnom navodi da je zemljište u poslovnoj zoni Općine Štefanje dano u zakup OPG-u u vlasništvu dužnosnika Silvestra Štefovića.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Silvestar Štefović obnaša dužnost zamjenika općinskog načelnika Općine Štefanje od 26. svibnja 2017.g. Stoga je i Silvestar Štefović, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 17. stavkom 1. ZSSI-a propisnao je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 4. stavkom 4. ZSSI-a, propisano je da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga se i OPG odnosno njegov nositelj smatra poslovnim subjektom u smislu ZSSI-a.

Člankom 17. stavkom 6. ZSSI-a propisano je da se odredbe članka 17. ZSSI-a ne primjenjuju na aktivnosti na temelju poslovnih odnosa koji su zaključeni prije nego je dužnosnik započeo s obnašanjem dužnosti. Započinjanjem obnašanja dužnosti, dužnosnik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa.

Povodom navoda u prijavi Povjerenstvo je od Općine Štefanje zatražilo očitovanje je li Općina Štefanje dodjeljivala u zakup poljoprivredno zemljište u vlasništvu Općine Štefanje OPG-u Silvestar Štefović, te ukoliko jest da dostave svu relevantnu dokumentaciju. Općina Štefanje se dopisom, Klasa: 711-01/18-01/01 od 12. travnja 2018.g., očitovala kako nije dodjeljivala u zakup poljoprivredno zemljište u vlasništvu Općine Štefanje OPG-u Silvestar Štefović.

Nadalje, dužnosnik Silvestar Štefović je 30. ožujka 2018.g. podnio zahtjev za davanjem mišljenja Povjerenstva u kojem navodi da je njegov otac, Dražen Štefović, sklopio 14 travnja 2017.g. Ugovor s Općinom Štefanje o zakupu poljoprivrednog zemljišta u vlasništvu Općine Štefanje na 5 godina. Ugovor je sklopljen na temelju javnog natječaja. Otac je potom darovnim ugovorom na dužnosnika prebacio OPG 1. svibnja 2017.g., dok je dužnosnik stupio na dužnost 26. svibnja 2017.g. Slijedom navedenog, dužnosnik traži mišljenje je li spomenuti poslovni odnos protivan odredbama ZSSI-a.

Povjerenstvo je povodom zahtjeva pribavilo relevantnu dokumentaciju i podatke te je utvrđeno slijedeće:

Ugovorom o zakupu poljoprivrednog zemljišta u vlasništvu Općine Štefanje na području k.o. Štefanje, klasa: 320-01/17-01/02 od 14. travnja 2017.g., koji je sklopljen između Općine Štefanje kao zakupodavca, zastupane po općinskom načelniku Ivi Emiću, i Draženu Štefoviću kao zakupniku, dano u zakup poljoprivredno zemljište k.o. Štefanje, BLOK 1: kčbr. 530/1 dio, 530/2 dio i 530/4 dio, u ukupnoj površini 14ha 34a i 38m2. Ugovor je sklopljen na vrijeme od 5 godina. Člankom XII. Ugovora ugovoreno je da sve odredbe navedenog Ugovora, sva prava i obveze koje iz ugovornih odredbi proizlaze, vrijede za ugovorne strane i njihove nasljednike i pravne sljednike.

Ugovorom o prijenosu gospodarske cjeline u okviru obitelji od 28. travnja 2017.g. Dražen Štefović je, kao prenositelj, na Silvestra Štefovića, kao stjecatelja, prenio obiteljsko poljoprivredno gospodarstvo. Prenositelj je otac dužnosnika, a navedenim ugovorom u cjelosti je prenio OPG, sa 1. svibnjem 2017.g. Ugovor je ovjeren po Javnom bilježniku Ljerku Torbašinoviću iz Čazme, 4. svibnja 2017.g. pod brojem: OV-4520/17 i OV-1521/17. Navedena promjena dopuštena je u postupku prijave promjena u Upisniku poljoprivrednika, rješenjem Agencije za plaćanja u poljoprivredi, ribarstvu i ruralnom razvoju, Podružnica/Regionalni ured Bjelovarsko-bilogorske županije, klasa: UP/I-320-01/17-02-02/1057 od 20. travnja 2017.g. Navedenim rješenjem dopuštena je promjena na način da je Silvestar Štefović (dužnosnik) postao nositelj u OPG-u Štefović Dražen, MIBPG: 15398, s danom 20. travnja 2017.g., a Vesna Štefović je ispisana iz Upisnika poljoprivrednika.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu.

Člankom 4. stavkom 4. ZSSI-a, propisano je da se poslovnim subjektima u smislu navedenog Zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona. Stoga se i OPG odnosno njegov nositelj smatra poslovnim subjektom u smislu ZSSI-a.

Člankom 17. stavkom 6. ZSSI-a propisano je da se odredbe članka 17. ZSSI-a ne primjenjuju na aktivnosti na temelju poslovnih odnosa koji su zaključeni prije nego je dužnosnik započeo s obnašanjem dužnosti. Započinjanjem obnašanja dužnosti, dužnosnik je dužan u roku od 60 dana uskladiti svoje aktivnosti po već prije zaključenim poslovnim odnosima u cilju otklanjanja mogućeg i sprječavanja predvidljivog sukoba interesa. U predmetnom slučaju zakup poljoprivrednog zemljišta na temelju Ugovora o zakupu poljoprivrednog zemljišta u vlasništvu Općine Štefanje na području k.o. Štefanje od 14. travnja 2017.g. predstavlja poslovni odnos koji je nastao prije nego što je dužnosnik Silvestar Štefović stupio na dužnost zamjenika općinskog načelnika Općine Štefanje. Poslovni odnos je potom, također prije njegovog stupanja na dužnost, prenesen na OPG dužnosnika. Stoga se u navedenom slučaju ograničenja iz članka 17. stavka 1. ZSSI-a ne primjenjuju na dužnosnika.

Slijedom navedenog te slijedom očitovanja Općine Štefanje da nije dodijeljivala u zakup poljoprivredno zemljište OPG-u Silvestar Štefović nije utvrđeno postojanje okolnosti iz kojih bi proizlazila moguća povreda odredbi ZSSI-a te je Povjerenstvo donijelo odluku kao što je navedeno u izreci ovoga akta.

 PREDSJEDNICAPOVJERENSTVA

 Nataša Novaković, dipl.iur.

Dostaviti:

1. Dužnosnik Silvestar Štefović, elektronička dostava
2. Podnositelj, putem dostavljene adrese e-pošte
3. Objava na internetskoj stranici Povjerenstva
4. Pismohrana